CELEX: 62016TN0313
Language: el
Date: 2016-06-21 00:00:00
Title: Υπόθεση T-313/16: Προσφυγή της 21ης Ιουνίου 2016 — Grupo Riberebro Integral και Riberebro Integral κατά Επιτροπής

8.8.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 287/28
            
         Προσφυγή της 21ης Ιουνίου 2016 — Grupo Riberebro Integral και Riberebro Integral κατά Επιτροπής
   (Υπόθεση T-313/16)
   (2016/C 287/34)
   Γλώσσα διαδικασίας: η ισπανική
   
      Διάδικοι
   
   
      Προσφεύγουσες: Grupo Riberebro Integral, SL (Alfaro, Ισπανία) και Riberebro Integral, SA (Alfaro, Ισπανία) (εκπρόσωποι: R. Allendesalazar Corcho και A. Rincón García-Loygorri, δικηγόροι)
   
      Καθής: Ευρωπαϊκή Επιτροπή
   
      Αιτήματα
   
   Οι προσφεύγουσες ζητούν από το Γενικό Δικαστήριο:
   
               —
            
            
               δυνάμει του άρθρου 263 ΣΛΕΕ, να ακυρώσει το άρθρο 2 της αποφάσεως C(2016) 1933 τελικό της Ευρωπαϊκής Επιτροπής, της 6ης Απριλίου 2016, σχετικά με διαδικασία βάσει του άρθρου 101 της Συνθήκης για τη λειτουργία της Ευρωπαϊκής Ένωσης και του άρθρου 53 της Συμφωνίας ΕΟΧ, στην υπόθεση AT.39965 — Mushrooms, καθόσον αφορά το ποσό του επιβληθέντος στις προσφεύγουσες προστίμου, διότι πάσχει από πρόδηλη πλάνη της Ευρωπαϊκής Επιτροπής κατά την εκτίμηση των πραγματικών περιστατικών βάσει των οποίων απερρίφθη το αίτημα των προσφευγουσών περί αναγνωρίσεως της αδυναμίας καταβολής του προστίμου (inability to pay).
            
         
               —
            
            
               επικουρικώς, ασκώντας την πλήρη δικαιοδοσία που του αναγνωρίζει το άρθρο 31 του κανονισμού (EΚ) 1/2003 δυνάμει του άρθρου 261 ΣΛΕΕ, να μεταρρυθμίσει το άρθρο 2 της αποφάσεως C(2016) 1933 τελικό της Ευρωπαϊκής Επιτροπής, της 6ης Απριλίου 2016, σχετικά με διαδικασία βάσει του άρθρου 101 της Συνθήκης για τη λειτουργία της Ευρωπαϊκής Ένωσης και του άρθρου 53 της Συμφωνίας ΕΟΧ, στην υπόθεση AT.39965 — Mushrooms, μειώνοντας το ποσό του προστίμου που επιβλήθηκε στην Riberebro.
            
         
               —
            
            
               Να καταδικάσει την Ευρωπαϊκή Επιτροπή στα δικαστικά έξοδα.
            
         
      Λόγοι και κύρια επιχειρήματα
   
   Η παρούσα διαδικασία ανάγεται στην αίτηση επιείκειας που είχε υποβάλει συγκεκριμένη επιχείρηση ενώπιον της Ευρωπαϊκής Επιτροπής, σε σχέση με τη συμμετοχή της σε σύμπραξη στον τομέα των κονσερβοποιημένων μανιταριών. Σύμφωνα με το ίδιο το κείμενο της αποφάσεως, η εν λόγω σύμπραξη επεδίωκε τη σταθεροποίηση της αγοράς των μανιταριών και την αναχαίτιση της πτώσεως των τιμών.
   Οι προσφεύγουσες δεν αμφισβητούν ούτε τα πραγματικά περιστατικά ούτε τον νομικό χαρακτηρισμό τους, καθόσον τα έχουν ήδη αναγνωρίσει συνεργαζόμενες στο πλαίσιο της διαδικασίας επιείκειας και κατά την απάντησή τους επί της ανακοινώσεως των αιτιάσεων, κατά την οποία ισχυρίστηκαν ότι είχαν λάβει γνώση της νομικής περιγραφής και αξιολογήσεως των πραγματικών περιστατικών. Με την παρούσα προσφυγή αμφισβητείται η εκτίμηση της καθής ως προς το επιβληθέν πρόστιμο και η αναλογικότητά του.
   Προς στήριξη της προσφυγής τους, οι προσφεύγουσες προβάλλουν δύο λόγους.
   
               1.
            
            
               Πρώτος λόγος, αντλούμενος από πρόδηλη πλάνη εκτιμήσεως της καθής.
               
                           —
                        
                        
                           Προβάλλεται συναφώς ότι η εν λόγω πρόδηλη πλάνη εκτιμήσεως αφορά την εκτίμηση των πραγματικών περιστατικών βάσει των οποίων απερρίφθη το αίτημα των προσφευγουσών περί αναγνωρίσεως της αδυναμίας καταβολής του προστίμου (inability to pay). Συγκεκριμένα, οι προσφεύγουσες διατείνονται ότι η επιβολή του προστίμου θέτει ανεπανόρθωτα σε κίνδυνο την οικονομική βιωσιμότητά τους, θα έχει ως αποτέλεσμα την απώλεια της αξίας των στοιχείων του ενεργητικού τους, παραβλέπει δε το οικονομικό και κοινωνικό πλαίσιο στο οποίο εντάσσεται.
                        
                     
         
               2.
            
            
               Δεύτερος λόγος, αντλούμενος από παραβίαση της αρχής της αναλογικότητας.
               
                           —
                        
                        
                           Προβάλλεται συναφώς ότι, στην προσβαλλόμενη απόφαση, η καθής δεν λαμβάνει υπόψη της το περιορισμένο φάσμα των προϊόντων των προσφευγουσών.